b'\n_START_ARTICLE_\nGastrointestinalinis stromos navikas\n_START_SECTION_\nIstorija\n_START_PARAGRAPH_\nTerminas \xe2\x80\x9eGastrointestinalinis stromos navikas\xe2\x80\x9c atsirado 1983 metais. Patologai \xc5\xa1iai navik\xc5\xb3 grupei priskyr\xc4\x97 visus neepitelin\xc4\x97s kilm\xc4\x97s vir\xc5\xa1kinimo trakto navikus. Palaipsniui pavyko atskirti specifin\xc4\x99 navik\xc5\xb3 grup\xc4\x99, pirmiausiai pagal l\xc4\x85steli\xc5\xb3 pavir\xc5\xa1iaus \xc5\xbeymenis CD34 ir CD117, v\xc4\x97liau klasifikacij\xc4\x85 prapl\xc4\x97t\xc4\x97 molekulin\xc4\x97s genetikos tyrimai, nustatantys c-kit receptori\xc5\xb3. \xc5\xa0ie tyrimai \xc4\xafgalino i\xc5\xa1skirti gastrointestinalinius stromos navikus kaip atskir\xc4\x85 diagnostin\xc4\xaf vienet\xc4\x85. Iki tol da\xc5\xbenai jie b\xc5\xabdavo priskiriami sarkomoms arba nediferencijuotoms karcinomoms. Kita vertus, iki tol da\xc5\xbenai vir\xc5\xa1kinimo sistemos organuose randamos lejomiosarkomos ir lejomiomos gal\xc4\x97jo b\xc5\xabti priskirtos gastrointestinaliniams stromos navikams ir efektyviai gydomos.\n_START_SECTION_\nEpidemiologija\n_START_PARAGRAPH_\nSergamumas \xc5\xa1iais navikais yra ma\xc5\xbedaug 1/100 000, da\xc5\xbeniausiai jie diagnozuojami tarp 50 ir 70 met\xc5\xb3 am\xc5\xbeiaus.\n_START_SECTION_\nPatogenez\xc4\x97\n_START_PARAGRAPH_\n1998 metais Japonijos mokslinink\xc5\xb3 grup\xc4\x97 atrado c-kit protoonkogeno mutacijas, kas atskleid\xc4\x97 \xc5\xa1ios ligos atsiradimo mechanizmus. Ma\xc5\xbedaug 85% atvej\xc5\xb3 GIST nustatomi c-kit signalo perdavimo sutrikimai. C-kit, arba l\xc4\x85stel\xc4\x97s pavir\xc5\xa1iaus receptori\xc5\xb3 CD117 koduojantis genas atsakingas u\xc5\xbe l\xc4\x85stel\xc4\x97s membranos proteino sintez\xc4\x99, kuris perduoda l\xc4\x85stel\xc4\x97s dalijim\xc4\x85si reguliuojant\xc4\xaf signal\xc4\x85. \xc5\xa0is baltymas priklauso tirozinkinazi\xc5\xb3 grupei. Esant c-kit geno mutacijoms sintetinamas baltymas, turintis defekt\xc5\xb3, d\xc4\x97l ko jis i\xc5\xa1lieka nuolat aktyvus, nepriklausomai nuo i\xc5\xa1or\xc4\x97s signal\xc5\xb3, tod\xc4\x97l signalas, skatinantis l\xc4\x85stel\xc4\x97s proliferacij\xc4\x85, yra nuolat perduodamas ir l\xc4\x85stel\xc4\x97 nesustodama dalijasi. C-kit mutacija nevienalyt\xc4\x97, ji gali b\xc5\xabti skirtinguose geno egzonuose, kas turi reik\xc5\xa1m\xc4\x99 naviko gydymui ir prognozei. Dalis GISt neturi c-kit mutacijos, tokiais atvejais da\xc5\xbeniausiai randamos PDGFR mutacijos.\n_START_SECTION_\nStadijos\n_START_PARAGRAPH_\nGastrointestinaliniai stromos navikai \xc4\xaf stadijas skirstomi pagal TNM klasifikacij\xc4\x85. Diagnoz\xc4\x97s metu ma\xc5\xbedaug pusei ligoni\xc5\xb3 randamos metastaz\xc4\x97s. Da\xc5\xbeniausiai jos nustatomos kepenyse (65%) ir pilvapl\xc4\x97v\xc4\x97je (20%). Metastaz\xc4\x97s plau\xc4\x8diuose, kauluose, kituose organuose yra retos.\n_START_SECTION_\nHistologija\n_START_PARAGRAPH_\nSkirtingai nei karcinoma, gastrointestinaliniai stromos navikai atsiranda ir vir\xc5\xa1kinimo trakto organo sienel\xc4\x97je. J\xc5\xb3 prad\xc5\xbeia yra ne gleivin\xc4\x97je, pati gleivin\xc4\x97 pa\xc5\xbeeid\xc5\xbeiama tik navikui gerokai padid\xc4\x97jus. Neretai GIST perauga organo sienel\xc4\x99 ir i\xc5\xa1plinta pilvapl\xc4\x97v\xc4\x97s ertm\xc4\x97je. Manoma, kad GIST kyla i\xc5\xa1 vadinam\xc5\xb3j\xc5\xb3 Kajalo l\xc4\x85steli\xc5\xb3, kurios priklauso enterinei nerv\xc5\xb3 sistemai._NEWLINE_Histologi\xc5\xa1kai GIST b\xc5\xabdingos verpst\xc4\x97s formos arba epitelioidin\xc4\x97s formos l\xc4\x85stel\xc4\x97s, kartais nustatomos mi\xc5\xa1rios formos. Pagrindinis diagnozei reikalingas kriterijus yra imunohistocheminis naviko l\xc4\x85steli\xc5\xb3 \xc5\xbeymens CD117 nustatymas. \xc5\xa0is \xc5\xbeymuo atitinka c-kit geno koduojam\xc4\x85 baltym\xc4\x85 ir randamas 95% atvej\xc5\xb3.\n_START_SECTION_\nDiagnostika\n_START_PARAGRAPH_\nNaviko suradimui taikomi endoskopiniai tyrimai: gastroskopija, kolonoskopija, kai kuriais atvejais kapsulin\xc4\x97 endoskopija, paimama biopsija mikroskopiniam i\xc5\xa1tyrimui. \xc4\xaetariant navik\xc4\x85 endoskopiniais tyrimais nepasiekiamoje vietoje, diagnoz\xc4\x97s nustatymui gali b\xc5\xabti reikalinga chirurgin\xc4\x97 operacija.\n_START_SECTION_\nMutacij\xc5\xb3 analiz\xc4\x97\n_START_PARAGRAPH_\nDiagnozavus gastrointestinalin\xc4\xaf stromos navik\xc4\x85 b\xc5\xabtina atlikti c-kit ir PDGFR mutacij\xc5\xb3 tyrimus, taip pat mutacij\xc5\xb3 analiz\xc4\x97 b\xc5\xabtina esant v\xc4\x97\xc5\xbeio progresavimui po gydymo ar gydymo fone. Nuo 80% iki 90% navik\xc5\xb3 nustatomos mutacijos. C-kit 9 egzono mutacija rodo blogesn\xc4\x99 prognoz\xc4\x99 ir didesn\xc4\xaf atsparum\xc4\x85 vaistams nei c-kit 11 egzono mutacija. Pagal mutacij\xc5\xb3 profil\xc4\xaf parenkama gydymo taktika ir vaist\xc5\xb3 doz\xc4\x97s (\xc5\xber. Gydymas).\n_START_SECTION_\nGydymas\n_START_PARAGRAPH_\nNepa\xc5\xbeengusi liga gydoma operacija. Po operacijos pagal ligonio rizik\xc4\x85 gali b\xc5\xabti skiriamas adjuvantinis gydymas tirozinkinaz\xc4\x97s inhibitoriais. Netgi esant i\xc5\xa1plitusiai ligai gydymas prie\xc5\xa1v\xc4\x97\xc5\xbeiniais vaistais duoda labai ger\xc5\xb3 rezultat\xc5\xb3.\n_START_SECTION_\nOperacija\n_START_PARAGRAPH_\nChirurgin\xc4\x97 operacija yra \xc5\xa1iuo metu vienintelis \xc5\xbeinomas efektyvus metodas, kuriuo gastrointestinalinis stromos navikas gali b\xc5\xabti visi\xc5\xa1kai i\xc5\xa1gydomas. D\xc4\x97l \xc5\xa1ios prie\xc5\xbeasties jis rekomenduojamas visais atvejais, kai nustatoma nedaug pa\xc5\xbeengusi liga ir operacija \xc4\xafmanoma. I\xc5\xa1pl\xc4\x97stinis limfini\xc5\xb3 mazg\xc5\xb3 pa\xc5\xa1alinimas nerekomenduojamas, kadangi GIST labai retai i\xc5\xa1plinta \xc4\xaf limfinius mazgus. Esant vieti\xc5\xa1kai i\xc5\xa1plitusiai ligai kai kuri\xc5\xb3 tyrim\xc5\xb3 duomenimis efektyvus yra neoadjuvantinis gydymas imatinibu (po mutacij\xc5\xb3 analiz\xc4\x97s) ir augliui suma\xc5\xbe\xc4\x97jus atliekama operacija. Ta\xc4\x8diau tai dar n\xc4\x97ra standartinis gydymo metodas, tod\xc4\x97l tokius pacientus rekomenduojama gydyti daug patirties turin\xc4\x8diuose centruose. paprastai toks prie\xc5\xa1operacinis (neoadjuvantinis) gydymas trunka 6\xe2\x80\x9312 m\xc4\x97nesi\xc5\xb3. Operuojamos kai kuriais atvejais gali b\xc5\xabti ir GIST metastaz\xc4\x97s, kai yra reali galimyb\xc4\x97 jas visi\xc5\xa1kai pa\xc5\xa1alinti.\n_START_SECTION_\nPooperacinis gydymas\n_START_PARAGRAPH_\nEsant didelei ir vidutinei recidyvo rizikai po operacijos skiriamas (adjuvantinis) gydymas imatinibu. Gydymas neefektyvus ligoniams, kuri\xc5\xb3 navikai turi PDGFR mutacij\xc4\x85. Rekomenduojama gydymo trukm\xc4\x97 yra 3 metai.\n_START_SECTION_\nMetastazavusi liga\n_START_PARAGRAPH_\nI\xc5\xa1plitusi liga efektyviai gydoma tirozinkinaz\xc4\x97s inhibitori\xc5\xb3 grupei priskiriamais prie\xc5\xa1v\xc4\x97\xc5\xbeiniais vaistais. GIST patogenez\xc4\x97s esmin\xc4\x97 grandis yra pakitusi l\xc4\x85stel\xc4\x97s membranos tirozinkinaz\xc4\x97 ir d\xc4\x97l to sutrik\xc4\x99s signalo perdavimas. Imatinibas ir kiti tirozinkinaz\xc4\x97s inhibitoriai efektyviai slopina patologin\xc4\x99 kinaz\xc4\x99 ir stabdo navik\xc5\xb3 augim\xc4\x85. Paprastai skiriama 400\xc2\xa0mg imatinibo doz\xc4\x97 per dien\xc4\x85. GIST, turintiems c-kit 9 egzono mutacij\xc4\x85, \xc5\xa1ios doz\xc4\x97s nepakanka, rekomenduojamas gydymas 800\xc2\xa0mg dienos doze. \xc4\xae gydym\xc4\x85 imatinibu nereaguoja GIST navikai su c-kit 18 egzono mutacija ir navikai su PDGFR mutacija bei PDGFR nemutav\xc4\x99 navikai be c-kit mutacijos._NEWLINE_Esant progresavimui 30% atvej\xc5\xb3 efektyvus yra imatinibo doz\xc4\x97s padidinimas iki 800\xc2\xa0mg. Jei rezultato negaunama, skiriamas gydymas kitais tirozinkinaz\xc4\x97s inhibitoriais: sunitinibu, nilotinibu, sorafenibu, regorafenibu. Apra\xc5\xa1yti atvejai, kai gautas geras atsakas \xc4\xaf m-Tor inhibitori\xc5\xb3 everolimus\xc4\x85. Gydymo tirozinkinaz\xc4\x97s inhibitoriais nerekomenduojama nutraukti ir l\xc4\x97tai progresuojant ligai, kadangi gr\xc4\x99sia labai pagreit\xc4\x97j\xc4\x99s naviko ir metastazi\xc5\xb3 augimas.\n_START_SECTION_\nGydymo efekto \xc4\xafvertinimas\n_START_PARAGRAPH_\nGydymo efektyvumas kontroliuojamas reguliariais radiologiniais tyrimais, paprastai atliekama kompiuterin\xc4\x97 tomografija. Svarbu vertinant atsak\xc4\x85 \xc4\xaf gydym\xc4\x85 neatsi\xc5\xbevelgti vien tik \xc4\xaf naviko ar metastazi\xc5\xb3 dyd\xc4\xaf, kadangi lemiamas atsako \xc4\xaf terapij\xc4\x85 kriterijus yra auglio tankis. Kai kuriais atvejis netgi padid\xc4\x97j\xc4\x99s navikas gali b\xc5\xabti vertinamas kaip gerai reaguojantis \xc4\xaf gydym\xc4\x85. Atsako vertinimui tur\xc4\x97t\xc5\xb3 b\xc5\xabti naudojami Choi kriterijai.'